**נדין קסלר** (**Nadine Keßler**;‏ נולדה ב-4 באפריל 1988) היא כדורגלנית עבר גרמנייה ששיחקה כקשרית. קסלר היא זוכת פרס כדורגלנית השנה בעולם של פיפ"א לשנת 2014.

ביוגרפיה
--------

### קריירת מועדונים

קסלר נולדה באפריל 1988 בלנדשטול, מערב גרמניה. בגיל 16, לאחר ששיחקה במספר מועדוני בנים, היא החלה לשחק בזארבריקן מהבונדסליגה השנייה, והייתה למלכת השערים של המועדון בשנים 2006 ו-2007. בשנת 2008 היא הגיעה עם הקבוצה עד לגמר הגביע הגרמני, שם נעצרה על ידי פרנקפורט. שנה לאחר מכן, היא הובילה את הקבוצה לזכייה באליפות ליגת המשנה, אך עזבה בתום העונה לטורבינה פוטסדאם.

כבר בעונתה הראשונה עם פוטסדאם, כבשה קסלר 11 שערי ליגה וזכתה באליפות גרמניה ובליגת האלופות, לאחר ניצחון בדו-קרב פנדלים על ליון בגמר. בעונתה השנייה בקבוצה היא זכתה באליפות גרמניה נוספת, לאחר שפוטסדאם סיימה בנקודה הפרש מעל פרנקפורט. בסוף עונה זו, החליטה קסלר לעבור לוולפסבורג.

בעונה הראשונה בוולפסבורג, סיימה קסלר במקום הרביעי בדירוג כובשות השערים של הליגה, ועזרה לקבוצה לסיים במקום השני בליגה. העונה שלאחר מכן, 2012/13, הייתה עונת השיא של קסלר ברמה הקבוצתית, שבאותו זמן אף התמנתה לקפטנית הקבוצה. וולפסבורג זכתה בטרבל היסטורי - אליפות גרמניה, הגביע הגרמני וליגת האלופות, והייתה לקבוצת הנשים הגרמנית הראשונה מאז פרנקפורט ב-2008 שמגיעה להישג זה.

עונה לאחר מכן, ההישג של וולפסבורג כמעט ושוחזר, אך היא לא הצליחה לזכות בגביע הגרמני. למרות זאת, זכתה הקבוצה בפעם השנייה ברציפות באליפות הליגה ובליגת האלופות. קסלר, שכבשה 12 שערי ליגה במהלך עונה זו, נבחרה בסופה לכדורגלנית השנה של אופ"א וגברה על חברותיה לקבוצה - מרטינה מילר ונילה פישר שסיימו במקום השני והשלישי, בהתאמה.

מספר חודשים לאחר מכן, ב-12 בינואר 2015, זכתה קסלר בפרס כדור הזהב של פיפ"א, המוענק לכדורגלנית המצטיינת בעולם באותה שנה. היא קיבלה 17.52 אחוזים מקולות המצביעים, וגברה על מרטה הברזילאית (14.16% מהקולות) ועל אבי וומבאך האמריקאית (13.33%). בכך הפכה קסלר לכדורגלנית הגרמנייה השלישית שזוכה בפרס, אחרי בירגיט פרינץ ונדין אנגרר.

### נבחרת גרמניה

בשנת 2003 החלה קסלר לייצג את גרמניה עם נבחרות הנוער השונות, ובפברואר 2010, במסגרת גביע אלגארבה, ערכה את הופעת הבכורה שלה בנבחרת גרמניה הבוגרת. היא עלתה מהספסל בדקה ה-46 במקומה של לנה גוסלינג, ובדקה ה-77 כבר כבשה את שערה הראשון במדי הנבחרת. היא הגיעה עם הנבחרת הגרמנית עד לגמר הטורניר, בו הפסידו 2–3 לארצות הברית.

בקיץ 2013, הייתה קסלר חלק מסגל הנבחרת הגרמנית שהשתתפה באליפות אירופה שנערכה בשוודיה. בטורניר זה, היא פתחה בהרכב הראשון בכל ששת משחקיה של גרמניה, ובסופו של דבר זכתה איתה בגביע. הייתה זו הזכייה השישית ברציפות של גרמניה באליפות אירופה. כמעט שנה לאחר מכן, במרץ 2014, כבשה קסלר את השער הראשון של גרמניה בגמר גביע אלגארבה, בניצחון 0–3 על יפן.

לאחר שעזרה לגרמניה להעפיל לגביע העולם 2015, נאלצה קסלר לעבור ניתוח בברך, ובעקבותיו החמיצה את הטורניר. ב-14 באפריל 2016, אחרי שלא הצליחה להתאושש מהפציעה הקשה שעברה בברכה, הודיעה קסלר על פרישה מכדורגל בגיל 28 בלבד.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נדין קסלר** |

* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  כריסטיאנו רונאלדו זכה בכדור הזהב: "עכשיו אני רוצה להגיע למסי", באתר ynet‏, 12 בינואר 2015
2. ↑  Nadine Kessler retires from football, באתר אופ"א‏, 14 באפריל 2016

| זוכות פרס כדורגלנית השנה בעולם |
| --- |
| 

|  |
| --- |
| 2001: האם • 2002: האם • 2003: פרינץ • 2004: פרינץ • 2005: פרינץ • 2006: מרטה • 2007: מרטה • 2008: מרטה • 2009: מרטה • 2010: מרטה • 2011: סאווה • 2012: וומבאק • 2013: אנגרר • 2014: קסלר • 2015: לויד • 2016: לויד • 2017: מרטנס • 2018: מרטה • 2019: ראפינו • 2020: ברונז • 2021: פוטיאס • 2022: פוטיאס |

 |

| **נבחרת גרמניה – אליפות אירופה בכדורגל נשים 2013 (מקום ראשון)** |
| --- |
| 1 אנגרר • 
2 שמידט • 
3 ברטוסיאק • 
4 מאייר • 
5 קרהאן • 
6 לאודר • 
7 ברינגר • 
8 קסלר • 
9 לוצן • 
10 מרוז'אן • 
11 מיטאג • 
12 שולט •
13 סאסיץ' • 
14 לינדן •
15 קרמאר •
16 לויפולץ •
17 הנינג •
18 הוט •
19 באיירמאיי •
20 גוסלינג •
21 בנקארת' •
22 ונסיג •
23 דבריץ •
מאמן: נייד | גרמניהגרמניה |

|  |  |  |
| --- | --- | --- |
| **הקודמת**:**נדין אנגרר** | **כדורגלנית השנה בעולם2014** | **הבאה**:**קרלי לויד** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1172781397
* VIAF: 1581154441725335460006
* WorldCat (עם VIAF): 1581154441725335460006

 |